Tuulivoiman nopea kasvu lisää tarvetta säädellä sähkönkäyttöä. Asiantuntijoiden mukaan pientalojen sähkölämmitys on tähän lupaavin tapa.

Kun sipoolainen Tapio Halmela nukkuu, hänen kotinsa tekee töitä.

Halmelan omakotitalon lämminvesivaraaja kytkettiin keväällä sähköyhtiön etäohjaukseen, ja nyt se osallistuu yöaikaan pieneltä osaltaan sähköverkon tasapainon ylläpitämiseen. Sähköverkossa kulutuksen ja tuotannon on oltava joka hetki tasapainossa, ja jos sähköä kulutetaan enemmän kuin tuotetaan, Halmelan lämminvesivaraaja kytkeytyy hetkeksi pois päältä.